Tvö þúsundasti læknirinn sem læknadeild Háskóla Íslands útskrifar var í hópi þeirra 36 nýju lækna sem útskrifast frá deildinni í vor . Hefur deildin nú alls útskrifað 2035 lækna frá upphafi . Konur eru 60% hópsins og sagði Stefán B. Sigurðsson , forseti læknadeildar , þegar hann ávarpaði hópinn í móttöku Læknafélags Íslands , að sama hlutfall kvenna væri í þeim hópi sem þreytti inntökupróf fyrir læknadeildina í vor . Sigurbjörn Sveinsson , formaður LÍ , bauð þennan nýja hóp lækna velkominn í íslenska læknastétt og sagði þessa athöfn jafnan þá ánægjulegustu sem Læknafélagið stæði fyrir . Eftir ávörp Sigurbjörns og Sigurðar , afhenti Örn Bjarnason viðurkenningar Hollvinafélags læknadeildar sem Edda Vésteinsdóttir og Róbert Pálmason fengu . Þá skirfuðu læknarnir undir læknaeið Hippokratesar . Formaður Læknafélags Íslands sagði jafnframt í ávarpi sínu að læknum framtíðarinnar væri hætt við þær ýmsu breytingar sem einkenndu okkar daga . „ Fyrirkomulag heilbrigðisþjónustu mun ráðast af sjúkdómum þjóðarinnar , hvernig þróun verður í vísindum og tækni , hvernig kostnaðaraukningu verður mætt , hvort taumlaus markaðs - og einstaklingshyggja munu ráða öllu um veitingu heilbrigðisþjónustu eða hvort fjöldinn muni una því áfram að axla sameiginlega ábyrgð , “ sagði Sigurbjörn og kvaðst ekki einvörðungu vísa hér til lækna heldur hefðu allir limir á þjóðarlíkamanum sitt hlutverk . „ Væntingar og kröfur ráða miklu og vandasamt er að spila úr því sem er til skiptanna , þegar kostnaður eykst hraðar en aflahlutur þjóðar og aðgengi að heilbrigðisþjónustu ákvarðar eftirspurn . Ákall um jafnræði þegnanna er sanngjarnt við þessar aðstæður , en þessu ákalli er oft erfitt að svara . Og þá koma sölumenn markaðarins með lausnir þar sem grundvöllurinn , mannúðin , hefur gleymst . “